
[bookmark: _Hlk6231674][bookmark: _Hlk6230313]Σκοπός
Η οδηγία περιγράφει την ορθή λειτουργία στη λήψη και χρήση καμερών κατά την λειτουργία βιντεοδιαλέξεων. Στην παρούσα οδηγία περιγράφονται και οι βασικές αρχές  για εγκατάσταση και λειτουργία του συστήματος βιντεοεπιτήρησης στις εγκαταστάσεις του Πανεπιστημίου.
Όσον αφορά τις ζωντανές βιντεοδιαλέξεις, ορίζεται η τεχνική βιντεοσκόπησης και ηχογράφησης των ακολούθων:
· παρεχόμενων από τους διδάσκοντες μαθημάτων ή των εξ αποστάσεως συναντήσεων με χρήση πλατφορμών ή εφαρμογών του Πανεπιστήμιου (π.χ. MS Teams, e presence κλπ) 
· συγκεντρώσεων/ συνελεύσεων συλλογικών οργάνων του Πανεπιστημίου
· εκλεκτορικών διαδικασιών 
· υποστήριξη διδακτορικών διατριβών
Ως συστήματα βιντεοεπιτήρησης, στα οποία περιλαμβάνονται ιδίως τα κλειστά κυκλώματα τηλεόρασης, ορίζονται τα συστήματα που είναι μόνιμα εγκατεστημένα σε ένα χώρο, λειτουργούν συνεχώς ή σε τακτά χρονικά διαστήματα και έχουν τη δυνατότητα λήψης ή/και μετάδοσης σήματος εικόνας ή/και ήχου από τον χώρο αυτό προς έναν περιορισμένο αριθμό οθονών προβολής ή/και μηχανημάτων καταγραφής. Η μετάδοση της εικόνας μπορεί να γίνεται με απευθείας σύνδεση της κάμερας στην οθόνη προβολής ή/και στο μηχάνημα καταγραφής ή μέσω εσωτερικού δικτύου ή μέσω διαδικτύου για περιορισμένο όμως αριθμό νομιμοποιούμενων προς τούτο αποδεκτών.
Ανάλυση

Σύστημα Βιντεοεπιτήρησης
[bookmark: _Toc520818648]Α. Βασικές αρχές εγκατάστασης και λειτουργίας του συστήματος βιντεοεπιτήρησης
[bookmark: _Hlk44584055]Ακολουθούν οι βασικές αρχές που διέπουν τη λειτουργία του συστήματος βιντεοεπιτήρησης βάσει της Οδηγίας 1/2011 της Αρχής Προστασίας Δεδομένων Προσωπικού Χαρακτήρα και των σχετικών νόμων Ν.4624/2019, ν. 3979/2011 (ΦΕΚ 22 Α) , του Γενικού Κανονισμού για την Προστασία Δεδομένων 679/2016/EE (GDPR) και της Οδηγίας 3/2019 του EDPB.
· Η εγκατάσταση και η λειτουργία του συστήματος βιντεοεπιτήρησης αξιολογείται όσον αφορά στην αναγκαιότητα και τη νομιμότητα της επεξεργασίας.
·  Ο σκοπός παρακολούθησης θα πρέπει να τεκμηριώνεται εγγράφως και να εξειδικεύεται για κάθε κάμερα που χρησιμοποιείται.
· Πριν την εγκατάσταση του συστήματος βιντεοεπιτήρησης, το Πανεπιστήμιο θα πρέπει πάντα να εξετάζει, αν το συγκεκριμένο μέτρο είναι αναγκαίο και κατάλληλο για την επίτευξη του επιθυμητού σκοπού, επαρκές και αναλογικό σε σχέση με τους σκοπούς και αν υπάρχουν ηπιότερα μέτρα που θα μπορούσαν να οδηγήσουν στο ίδιο αποτέλεσμα. 
· Αν αποκλειστικός σκοπός της εγκατάστασης και λειτουργίας του συστήματος βιντεοεπιτήρησης είναι η διαφύλαξη προσώπων και αγαθών των εγκαταστάσεων του Πανεπιστημίου, η επεξεργασία μπορεί να λαμβάνει χώρα υπό τη νομική βάση του δημοσίου συμφέροντος και μόνο αν υπάρχει συγκεκριμένος κίνδυνος για τον οποίο πρέπει να ληφθεί ένα τέτοιο μέτρο. Ο κίνδυνος αυτός θα πρέπει να υπαρκτός, όχι θεωρητικός ή αφηρημένος. Για παράδειγμα, μια πραγματική και υφιστάμενη απειλή θα μπορούσε να τεκμηριωθεί στη βάση παρελθοντικών επικίνδυνων καταστάσεων που έχουν συμβεί στις εγκαταστάσεις του Πανεπιστημίου ή σε γειτονικές εγκαταστάσεις (όπως κρούσματα κλοπών, βανδαλισμούς κλπ.) ή λόγω της ύπαρξης προϊόντων ή εγκαταστάσεων εξαιρετικά υψηλής αξίας εντός του Πανεπιστημίου.
· Την ανάρτηση σχετικής/-ων ενημερωτικής/-ων πινακίδας/-ων σε εμφανές σημείο πριν την είσοδο στο χώρο όπου γίνεται βιντεοεπιτήρηση ως πρώτο επίπεδο πληροφόρησης, όπου θα περιλαμβάνονται τα πιο σημαντικά στοιχεία (όπως στοιχεία Υπεύθυνου Επεξεργασίας, χρόνος τήρησης, δικαιώματα προσώπων, σημεία επαφής κ.λπ.) και ένα πιο αναλυτικό κείμενο  ως δεύτερο επίπεδο που θα παρέχει τη εις βάθος ανάλυση της επεξεργασίας, το οποίο θα είναι διαθέσιμο είτε μέσω του ιστοτόπου είτε μέσω ανάγνωσης κάποιου QR Code είτε σε κάποιο γραφείο πληροφοριών στις εγκαταστάσεις του Πανεπιστημίου.
· Απαγορεύεται η καταγραφή ήχου, η απεικόνιση δημόσιων χώρων (παράπλευροι οδοί, πεζοδρόμια, είσοδοι γειτονικών κατοικιών, περαστικοί, στάσεις λεωφορείου, δημόσιος δρόμος, πινακίδες διερχομένων αυτοκινήτων), η απεικόνιση άλλων ιδιωτικών χώρων. Σε περίπτωση που είναι τεχνικώς αδύνατο να καταγράφεται ο ιδιωτικός χώρος χωρίς να απεικονίζεται, εν μέρει, και δημόσιος χώρος, θα πρέπει να λαμβάνονται τεχνικά μέτρα για να μην καταγράφεται το συγκεκριμένο σημείο από την κάμερα (πχ. καλύπτρα σε μέρος του φακού ή τεχνητή "θόλωση"/blurring σε εκείνο το μέρος της εικόνας.)
· Το σύστημα βιντεοεπιτήρησης δεν θα πρέπει να χρησιμοποιείται για την επιτήρηση των εργαζομένων  εντός των χώρων εργασίας, εκτός από ειδικές εξαιρετικές περιπτώσεις, όπου αυτό δικαιολογείται από τη φύση και τις συνθήκες εργασίας και είναι απαραίτητο :   
·  για την προστασία της υγείας και της ασφάλειας των εργαζομένων
· την προστασία κρίσιμων χώρων εργασίας, όπως χρηματοπιστωτικά ιδρύματα, στρατιωτικά εργοστάσια και εγκαταστάσεις υψηλού κινδύνου.
· Οι εργαζόμενοι ενημερώνονται εγγράφως, είτε σε γραπτή είτε σε ηλεκτρονική μορφή για την εγκατάσταση και λειτουργία του συστήματος εντός των χώρων εργασίας.
· Τα δεδομένα που συλλέγονται μέσω του συστήματος βιντεοεπιτήρησης δεν επιτρέπεται να χρησιμοποιηθούν ως κριτήριο για την αξιολόγηση της αποδοτικότητας των εργαζομένων.
· Απαγορεύεται η βιντεοεπιτήρηση σε αίθουσες γραφείων ή διαδρόμων του χώρου εργασίας και σε χώρους που οι εργαζόμενοι έχουν αυξημένες προσδοκίες για την ιδιωτικότητα τους, όπως τουαλέτες και προθάλαμοι τουαλετών, μπάνια, αποδυτήρια και χώροι ανάπαυσης.
· Επιτρέπεται η βιντεοεπιτήρηση μόνον, εφόσον οι κάμερες εστιάζουν στα αγαθά που προστατεύονται, όπως στα ταμεία ή σε χώρους με χρηματοκιβώτια, σε ηλεκτρομηχανολογικό εξοπλισμό κ.λπ.
· Επιτρέπεται η λήψη εικόνας στην είσοδο του ιδιωτικού χώρου, εφόσον περιορίζεται στην επιτήρηση της πόρτας και λαμβάνει τη λιγότερη δυνατή εικόνα από κοινόχρηστους χώρους, όπως σκάλα, διάδρομο και ασανσέρ.
· Αξίζει να σημειωθεί ότι με τις ψεύτικες κάμερες, δεν γίνεται επεξεργασία προσωπικών δεδομένων και, συνεπώς, δεν εμπίπτουν στο πλαίσιο προστασίας προσωπικών δεδομένων. Επισημαίνεται, ωστόσο, ότι ένα τέτοιο σύστημα που προσομοιάζει με κλειστό κύκλωμα τηλεόρασης, παρ’ ότι δεν λειτουργεί, ενδέχεται να δημιουργεί στους πολίτες την πεποίθηση ότι λαμβάνει χώρα επεξεργασία δεδομένων προσωπικού χαρακτήρα και άρα να πιστεύει ότι προσβάλλεται το συνταγματικά κατοχυρωμένο δικαίωμα της ελεύθερης ανάπτυξης της προσωπικότητας του ατόμου. Για την περίπτωση που οι κάμερες λαμβάνουν εικόνα τότε, ακόμα και αν δεν καταγράφουν/αποθηκεύουν δεδομένα, συντελείται επεξεργασία προσωπικών δεδομένων (έστω και πιο ήπιας μορφής σε σχέση με την καταγραφή), οπότε ισχύουν όλα τα ανωτέρω σχετικά με τις προϋποθέσεις νομιμότητας.
· Θα πρέπει να υιοθετούνται κατάλληλα τεχνικά και οργανωτικά μέτρα βάσει του κύκλου ζωής των δεδομένων (συλλογή, αποθήκευση, διαβίβαση και καταστροφή) και των σχετικών κινδύνων.
· Η αναγκαιότητα της διενέργειας Μελέτης Εκτίμησης Αντικτύπου αξιολογείται με βάσει τα κριτήρια του άρθρου 35 του GDPR, του wp29 και του καταλόγου της εποπτικής αρχής.
· Επισημαίνεται ότι δεν απαιτείται πλέον η γνωστοποίηση στην ΑΠΔΠΧ για τη λειτουργία του συστήματος, ωστόσο θα πρέπει, στο πλαίσιο της αρχής της λογοδοσίας, το Πανεπιστήμιο να διαθέτει την απαραίτητη τεκμηρίωση για την απόδειξη της αξιολόγησης της αναγκαιότητας της προμήθειας και εγκατάστασης του συστήματος CCTV, της παροχής πληροφόρησης στα φυσικά πρόσωπα, την υλοποίηση των τεχνικών και οργανωτικών μέτρων και γενικά, τη συμμόρφωση με όλες τις απαιτήσεις του GDPR (π.χ. καταγραφή δραστηριότητας στο Αρχείο Δραστηριοτήτων Επεξεργασίας ως επεξεργασία, συμβάσεις με τρίτα μέρη).
[bookmark: _Toc520818650]Β. Ασφάλεια Δεδομένων που λαμβάνονται στο πλαίσιο του συστήματος βιντεοεπιτήρησης
Το Πανεπιστήμιο θα πρέπει να διασφαλίζεται η ασφάλεια αναφορικά με:
· τη μετάδοση: Η μετάδοση θα πρέπει να γίνεται μέσω ασφαλών καναλιών, προστατευμένων από cyber επιθέσεις.
· την πρόσβαση: Ο χώρος όπου υπάρχουν οι οθόνες παρακολούθησης και τα δεδομένα πρέπει να είναι κλειστός και μη προσβάσιμος σε τρίτους παρά μόνο στον Υπεύθυνο Επεξεργασίας.
· την αποθήκευση: Το σύστημα καταγραφής θα πρέπει να είναι σε θέση να προσδιορίσει ποιος έχει δει, διαγράψει, αντιγράψει ή τροποποιήσει οποιαδήποτε παρακολούθηση, βίντεο ή πλάνο.
[bookmark: _Toc520818651]Γ. Διαβίβαση Δεδομένων που λαμβάνονται στο πλαίσιο του συστήματος βιντεοεπιτήρησης
Στην περίπτωση της διαβίβασης των δεδομένων, το EDPB σημειώνει ότι η όποια διαβίβαση δεδομένων θεωρείται ως διακριτή επεξεργασία για την οποία το Πανεπιστήμιο απαιτείται να διαθέτει νομική βάση από το άρθρο 6 του GDPR και να έχει ελέγξει και τη συμβατότητα του σκοπού επεξεργασίας, αλλά και τις επιπτώσεις ως προς τα φυσικά πρόσωπα πριν τη διαβίβαση.
[bookmark: _Toc520818652][bookmark: _Hlk41564092]Δ. Δικαιώματα που αφορούν την προστασία των προσωπικών δεδομένων
Το φυσικό πρόσωπο αναφορικά με την προστασία των προσωπικών του δεδομένων μπορεί να ασκήσει τα  δικαιώματα πρόσβασης, διαγραφής, εναντίωσης και περιορισμού της επεξεργασίας προς το Πανεπιστήμιο στα στοιχεία επικοινωνίας που αποτυπώνονται στην πινακίδα ενημέρωσης.
Το Πανεπιστήμιο θα πρέπει να λάβει τα μέτρα εκείνα που θα διασφαλίζουν ότι δεν παραβιάζονται τα δικαιώματα όταν το Πανεπιστήμιο ικανοποιεί δικαίωμα πρόσβασης σε προσωπικά δεδομένων (π.χ. λόγω καταγραφής κι άλλων προσώπων).  
Σε περίπτωση που το υποκείμενο δεν λάβει απάντηση εντός της προβλεπόμενης προθεσμίας (ενός μηνός με -υπό προϋποθέσεις– παράταση δύο μηνών) ή η απάντηση που λάβει δεν ήταν ικανοποιητική ή το ζήτημα του δεν έχει επιλυθεί, μπορεί να απευθυνθεί στην Αρχή Προστασίας Προσωπικών Δεδομένων (www.dpa.gr), ενώ πάντα διατηρεί τη δυνατότητα άσκησης δικαστικής προσφυγής.
Θα πρέπει να είναι τεχνικά εφικτό είτε το σύστημα βιντεοεπιτήρησης να απενεργοποιείται από το Πανεπιστήμιο ανά πάσα στιγμή, κατόπιν αιτήματος του υποκειμένου, είτε η διευθέτηση του ιδιωτικού χώρου να είναι τέτοια που να επιτρέπει το να επιβεβαιωθεί, από το Πανεπιστήμιο, πως το υποκείμενο, πριν εισέλθει στον χώρο που καταγράφεται, δεν εναντιώνεται στην καταγραφή του.

[bookmark: _Toc520818653]Ε. Χρόνος Τήρησης Δεδομένων που λαμβάνονται στο πλαίσιο του συστήματος βιντεοπιτήρησης
Σύμφωνα με την Οδηγία 3/2019 του EDPB,  ο συνήθης σκοπός λειτουργίας του συστήματος βιντεοεπιτήρησης είναι η προστασία της περιουσίας του Πανεπιστημίου από ζημιές/βανδαλισμούς και οι συνήθεις καταστροφές αναγνωρίζονται μέσα σε 1-2 ημέρες, οπότε αντίστοιχα και τα δεδομένα θα πρέπει να διαγράφονται, ιδανικά αυτόματα, μέσα σε λίγες μέρες. Επιπλέον, αναφέρεται ότι όσο περισσότερο τηρούνται τα αρχεία (ειδικά για χρόνο άνω των 72 ωρών), τόσο περισσότερη επιχειρηματολογία θα πρέπει να τεκμηριώσει ο υπεύθυνος για τη νομιμότητα και την αναλογικότητα της αποθήκευσης. Υπό αυτό το πρίσμα, ο χρόνος τήρησης των 15 ημερών που χρησιμοποιείται βάσει της οδηγίας της ΑΠΔΠΧ θα πρέπει να επαναξιολογηθεί. 	 
Σε περίπτωση συμβάντος (π.χ. κλοπή, ξυλοδαρμός), το αρχείο που καταγράφει το συμβάν μπορεί να τηρείται ξεχωριστά για όσο χρόνο απαιτείται για την αξιολόγηση του συμβάντος ή την ολοκλήρωση της διαδικασίας σε περίπτωση θεμελίωσης ή υποστήριξης νομικής αξίωσης. Ο χρόνος αυτός, βάσει της οδηγίας 1/2011 της ΑΠΔΠΧ μπορεί να είναι 30 ημέρες ή 3 μήνες, όταν το συμβάν αφορά τρίτον.
Συγκεκριμένα, εάν αυτά περιλαμβάνουν κάποιο συμβάν που έχει διαδραματιστεί, αυτά αντιγράφονται σε ξεχωριστό αρχείο το οποίο μπορεί να διατηρηθεί το πολύ για 30 ημέρες. Αν η εν λόγω καταγραφή αφορά τρίτο πρόσωπο, μπορεί να διατηρηθεί για 3 μήνες. Μετά την πάροδο του ανωτέρω χρονικού διαστήματος το Πανεπιστήμιο μπορεί να τηρεί τα δεδομένα για μεγαλύτερο συγκεκριμένο χρονικό διάστημα μόνο σε εξαιρετικές περιπτώσεις όπου το συμβάν χρήζει περαιτέρω διερεύνησης. Στην περίπτωση αυτή το Πανεπιστήμιο ενημερώνει την Αρχή Προστασίας Δεδομένων Προσωπικού Χαρακτήρα για το αναγκαίο χρονικό διάστημα τήρησης των εν λόγω λήψεων.
Στ. Ενημέρωση Αρχείου Δραστηριοτήτων Επεξεργασίας
Στην περίπτωση της εγκατάστασης και έναρξης λειτουργίας του συστήματος, η αρμόδια διεύθυνση του Πανεπιστημίου για το σύστημα βιντεοεπιτήρησης σε συνεργασία με τον Υπεύθυνο Προστασίας Δεδομένων ενημερώνει το Αρχείο Δραστηριοτήτων Επεξεργασίας, ώστε να αποτυπωθεί πλήρως η νέα δραστηριότητα και το Αρχείο να είναι επικαιροποιημένο. 
Ζ. Διαχείριση αλλαγών
Σε περιπτώσεις εσωτερικών επιθεωρήσεων, σύμφωνα με τη διαδικασία «Διαδικασία συνεχούς παρακολούθησης και ενημέρωσης για νέες απαιτήσεις συμμόρφωσης, προσδοκίες και βέλτιστες πρακτικές» ή αλλαγών σύμφωνα με το νομοθετικό πλαίσιο, εξετάζεται η επικαιροποίηση τόσο της λειτουργίας του υπάρχοντος συστήματος όσο και των εξωτερικών κειμένων αυτής π.χ. πινακίδα πληροφόρησης/σήμανσης, Μελέτη Εκτίμησης Αντικτύπου κ.λπ. 

Τηλεδιασκέψεις
Α. Βασικές αρχές
Το Πανεπιστήμιο πρέπει να διασφαλίζει τη νομιμότητα της διενέργεια της τηλεδιάσκεψης. Η διενέργεια τηλεδιάσκεψης δύναται να πραγματοποιηθεί για τα ακόλουθα:
· για τη παροχή από τους διδάσκοντες εξ αποστάσεως μαθημάτων ή των εξ αποστάσεως συναντήσεων με χρήση πλατφορμών ή εφαρμογών του Πανεπιστήμιου (π.χ. MS Teams, e presence κλπ), 
· για τη πραγματοποίηση εξ αποστάσεως συγκεντρώσεων/ συνελεύσεων συλλογικών οργάνων του Πανεπιστημίου, 
· για τη πραγματοποίηση εκλεκτορικών διαδικασιών και 
· για την υποστήριξη διδακτορικών διατριβών
Κατά την τηλεδιάσκεψη, το Πανεπιστήμιο επεξεργάζεται προσωπικά δεδομένα παράδειγμα φοιτητών, διδακτικού και διοικητικού προσωπικού και συμμετεχόντων σε συνάντηση. Τα προσωπικά δεδομένα που επεξεργάζεται είναι βασικά στοιχεία όπως για παράδειγμα ονοματεπώνυμο, δεδομένα επικοινωνίας όπως για παράδειγμα e-mail, δεδομένα ταυτοποίησης όπως για παράδειγμα ο αριθμός μητρώου φοιτητών και δεδομένα εικόνας.
Ακολουθούν οι βασικές αρχές που διέπουν τη διενέργεια τηλεδιάσκεψης:
· Η διενέργεια τηλεδιάσκεψης αξιολογείται όσον αφορά στη αναγκαιότητα και τη νομιμότητα της επεξεργασίας.
· Στα πλαίσια της αρχής της νομιμότητας και διαφάνειας της επεξεργασίας, το Πανεπιστήμιο ενημερώνει σε προγενέστερο χρόνο από τη διενέργεια της τηλεδιάσκεψης τους συμμετέχοντες, με ένα πλήρες κείμενο πληροφόρησης αναφορικά με τη βιντεοσκόπηση και τη διενεργούμενη επεξεργασία. Το κείμενο θα πρέπει να παράσχει σαφή και πλήρη πληροφόρηση, κάνοντας αναφορά:
· στους ρόλους του Υπεύθυνου και Εκτελούντος την επεξεργασία, 
· τα στοιχεία επικοινωνίας του Υπεύθυνου Επεξεργασίας (Πανεπιστήμιο) και του Υπεύθυνου Προστασίας Δεδομένων,
· τα προσωπικά δεδομένα που συλλέγονται, 
· το σκοπό και τη νομιμοποιητική βάση της επεξεργασίας, 
· τους αποδέκτες των προσωπικών δεδομένων, 
· την πιθανή πρόθεση διαβίβασης των δεδομένων εκτός ΕΕ,
·  τα τεχνικά και οργανωτικά μέτρα που υιοθετούνται από τον Υπεύθυνο Επεξεργασίας (Πανεπιστήμιο), 
· το χρόνο τήρησης των δεδομένων και 
· τη δυνατότητα άσκησης δικαιωμάτων τους στα πλαίσια της εν λόγω επεξεργασίας (αρθ.13 GDPR).
· Στα πλαίσια της τήρησης της αρχής του περιορισμού της επεξεργασίας, το Πανεπιστήμιο απαγορεύει τη βιντεοσκόπηση και ηχογράφηση της τηλεδιάσκεψης από τους συμμετέχοντες και την περαιτέρω χρήση του βιντεοσκοπημένου υλικού για σκοπό άλλο από αυτόν για τον οποίο συλλέχθηκε. Η ανωτέρω ενημέρωση ακολουθείται και από αναφορά στις έννομες συνέπειες που συνεπάγεται η παραβίαση της ανωτέρω απαγόρευσης. Τα συστήματα που χρησιμοποιούνται για τη διενέργεια τηλεδιασκέψεων υποστηρίζουν τον περιορισμό της καταγραφής.
· Το Πανεπιστήμιο στα πλαίσια της ασφάλειας πληροφοριών και επεξεργασίας δεδομένων λαμβάνει κατάλληλα τεχνικά και οργανωτικά μέτρα ιδίως ως προς την πρόσβαση στα δεδομένα κατά τη διάρκεια της τηλεδιάσκεψης, συγκεκριμένα χρησιμοποιεί πλατφόρμες ή εφαρμογές του Πανεπιστημίου στις οποίες οι συμμετέχοντες έχουν πρόσβαση είτε με χρήση προσωπικών κωδικών είτε με αποστολή πρόσκλησης για συμμετοχή στην τηλεδιάσκεψη.
· Το Πανεπιστήμιο απευθύνει συστάσεις προς τους συμμετέχοντες στην τηλεδιάσκεψη, οι οποίες θα κατατείνουν στην υποβολή σε επεξεργασία των ελάχιστων δυνατών προσωπικών τους δεδομένων. Οι συστάσεις προς τους συμμετέχοντες αφορούν τα ακόλουθα σημεία:
· την απενεργοποίηση των καμερών των Η/Υ κατά τη διάρκεια της τηλεδιάσκεψης, προκειμένου να μην λαμβάνονται δεδομένα εικόνας. 
· την αποφυγή χρήσης ονομάτων, στην περίπτωση που ο συμμετέχων στη τηλεδιάσκεψη επιλέξει να λάβει το λόγο χρησιμοποιώντας το μικρόφωνο και να απευθύνει ο ίδιος ένα ερώτημα.
· τη χρήση της επιλογής «chat» στην περίπτωση της εφαρμογής MS Teams, όταν οι συμμετέχοντες επιθυμούν να υποβάλουν ένα ερώτημα, το οποίο μπορεί στη συνέχεια να αναγιγνώσκει ο κύριος ομιλητής ή ο διοργανωτής, χωρίς να γίνεται αναφορά του ονόματος του συμμετέχοντα που το έθεσε.
Β. Ασφάλεια Δεδομένων
Την αρχή της εμπιστευτικότητας των προσωπικών δεδομένων. Το Πανεπιστήμιο θα πρέπει να μεριμνήσει για την υιοθέτηση των κατάλληλων τεχνικών και οργανωτικών μέτρων, τα οποία θα διασφαλίσουν την ακεραιότητα και την εμπιστευτικότητα των δεδομένων και γενικότερα την ασφάλεια των δεδομένων, που θα αποτελέσουν αντικείμενο επεξεργασίας στις πλατφόρμες που διαχειρίζεται το Πανεπιστημίου. Ειδικότερα προτείνεται:
· Η είσοδος στα συστήματα διεξαγωγής τηλεδιασκέψεων πραγματοποιείται μέσω των ιδρυματικών προσωπικών στοιχείων εισόδου για όλους τους χρήστες(ασφαλής πρόσβαση).
· Γίνεται χρήση ασφαλών πρωτοκόλλων επικοινωνίας με τις εφαρμογές.
Γ. Διαβίβαση Δεδομένων 
Πραγματοποιείται διαβίβαση στους παρόχους των πλατφορμών / εφαρμογών που χρησιμοποιεί το Πανεπιστήμιο στα πλαίσια της διενέργειας των τηλεδιασκέψεων. 
Το Πανεπιστήμιο πρέπει να διασφαλίσει ότι η ανωτέρω διαβίβαση πραγματοποιείται εντός Ευρωπαϊκού Χώρου καθώς και ότι εφαρμόζονται κατάλληλα τεχνικά και οργανωτικά μέτρα που διασφαλίζουν την ασφαλή διαβίβαση.
Σε περίπτωση που η ανωτέρω διαβίβαση πραγματοποιείται εκτός Ευρωπαϊκού Χώρου, το Πανεπιστήμιο πρέπει να διασφαλίσει ότι τεκμηριώνονται οι εγγυήσεις ασφάλειας για το τρόπο διαβίβασης.
Δ. Δικαιώματα που αφορούν την προστασία των προσωπικών δεδομένων
Το φυσικό πρόσωπο αναφορικά με την προστασία των προσωπικών του δεδομένων μπορεί να ασκήσει τα  δικαιώματα πρόσβασης, διαγραφής, εναντίωσης και περιορισμού της επεξεργασίας προς το Πανεπιστήμιο.
Σε περίπτωση που το υποκείμενο δεν λάβει απάντηση εντός της προβλεπόμενης προθεσμίας (ενός μηνός με -υπό προϋποθέσεις– παράταση δύο μηνών) ή η απάντηση που λάβει δεν ήταν ικανοποιητική ή το ζήτημα του δεν έχει επιλυθεί, μπορεί να απευθυνθεί στην Αρχή Προστασίας Προσωπικών Δεδομένων (www.dpa.gr), ενώ πάντα διατηρεί τη δυνατότητα άσκησης δικαστικής προσφυγής.
Ε. Χρόνος Τήρησης Δεδομένων 
[bookmark: _Hlk44583153]Ο χρόνος τήρησης δεδομένων πρέπει να έχει οριστεί από το Πανεπιστήμιο σε σχέση με το σκοπό επεξεργασίας που εξυπηρετείται (π.χ. διενέργεια τηλεδιάσκεψη για πραγματοποίηση εξ αποστάσεως εκπαίδευση ή εξ αποστάσεως συνάντηση, στα πλαίσια συναντήσεων/ συνελεύσεων συλλογικών οργάνων, στα πλαίσια εκλεκτορικής διαδικασίας, στα πλαίσια υποστήριξης διδακτορικής διατριβής).
Ο ανωτέρω χρόνος πρέπει να επικοινωνηθεί και στους παρόχους των πλατφορμών που χρησιμοποιεί το Πανεπιστήμιο (π.χ. MS Teams) έτσι ώστε να εξασφαλιστεί η τήρηση τους μόνο για το χρονικό διάστημα που έχει ορίσει το Πανεπιστήμιο.
Επιπλέον, το Πανεπιστήμιο πρέπει να έχει ενημερώσει τους φοιτητές, τους διδάσκοντες, το διοικητικό προσωπικό ή τους συμμετέχοντες στη συνάντηση για το χρόνο τήρησης των δεδομένων που επεξεργάζεται.
Μετά το πέρας του ανωτέρου χρονικού διαστήματος το Πανεπιστήμιο πρέπει να προβεί σε ενέργειες διαγραφής των δεδομένων.
Γενικές Παρατηρήσεις
Στ. Ενημέρωση Αρχείου Δραστηριοτήτων Επεξεργασίας
Στην περίπτωση της εγκατάστασης και έναρξης λειτουργίας του συστήματος, η αρμόδια διεύθυνση/ τμήμα/ δομή του Πανεπιστημίου για το σύστημα βιντεοεπιτήρησης σε συνεργασία με τον Υπεύθυνο Προστασίας Δεδομένων ενημερώνει το Αρχείο Δραστηριοτήτων Επεξεργασίας, ώστε να αποτυπωθεί πλήρως η νέα δραστηριότητα και το Αρχείο να είναι επικαιροποιημένο. 
Ζ. Διαχείριση αλλαγών
Σε περιπτώσεις εσωτερικών επιθεωρήσεων, σύμφωνα με τη διαδικασία «Διαδικασία συνεχούς παρακολούθησης και ενημέρωσης για νέες απαιτήσεις συμμόρφωσης, προσδοκίες και βέλτιστες πρακτικές» ή αλλαγών σύμφωνα με το νομοθετικό πλαίσιο, εξετάζεται η επικαιροποίηση τόσο της λειτουργίας του υπάρχοντος συστήματος όσο και των εξωτερικών κειμένων αυτής π.χ. πινακίδα πληροφόρησης/σήμανσης, Μελέτη Εκτίμησης Αντικτύπου κ.λπ. 

